**TEORIJE ESTETIKE I SAVREMENE UMETNOSTI ZA XXI VEK**

Orion Art je izdavačka kuća koja se specijalizovala za izdanja iz arhitekture i urbanizma, savremene teorije, estetike i filozofije umetnosti, kao i savremene umetnosti. U Ediciji ”Teorije savremene umetnosti” su do sada objavljene knjige Hala Fostera *Povratak Realnog*, Miška Šuvakovića *Pojmovnik teorije umetnosti*, Margarite Petrović *Abjektno kao simptom avangarde*, Mariele Cvetić *Das Unheimliche- Psihoanalitičke i kulturalne teorije prostora* i Ive Jastratijević *Studije Mode - Znaci i značenja odevne prakse.* U pripremi je knjiga američkog teoretičara umetnosti Terry Smitha *Savremena umetnost i savremenost.* Izdavač Orion Art je poznat po svom trotomnom izdanju *Istorije umetnosti u Srbiji / XX vek*, kao i kultnoj seriji knjiga dr Ješe Denegrija *Srpska umetnost 1950-2000.* Koncept Edicije ”Teorije savremene umetnosti” je na našim prostorima jedinstven po tome što je usredsređen na savremene interdisciplinarne umetničke i teorijske prakse, odnosno, na prezentovanje savremenih srpskih, post-jugoslovenskih i internacionalnih autora koji tumače odnose savremene filozofije, umetnosti, teorije i kulture.

Knjige u Ediciji ”Teorije savremene umetnosti” govore sa platforme poststrukturalizma, kulturalnih studija, studija medija, nove fenomenologije i biopolitike, o savremenoj umetnosti, kulturi i medijima u vremenu globalizacije.

Cilj Edicije je da umetnike, teoretičare i istoričare umetnosti, studente društvenih, humanističkih i umetničkih fakulteta, te širu čitalačku publiku informiše o najsavremenijim temama i problemima i na taj način doprinese razumevanju i tumačenju pravaca današnjih umetničkih praksi.

Orion Art je u 2013 godini, u Ediciji ”Teorije savremene umetnosti”, objavio tri knjige iz savremene slovenačke estetike i filozofije umetnosti, filozofije i estetike sporta, te studija savremenih izvođačkih umetnosti i teatrologije. Objavljena su dela dr Aleša Erjavca, dr Leva Krefta i dr Alde Milohnića. U srpskoj kulturi su uglavnom prevođena dela slovenačkih lakanovaca, tako da su ovom prilikom po prvi put prezentovana dela drugih savremenih teorijskih, estetičkih i filozofskih usmerenja.

**Dr Aleš Erjavec** je značajni slovenački estetičar koji je tokom poslednje tri decenije na slovenačkom i inernacionalnom planu prezentovao provokativne ideje o odnosima filozofije i estetike modernizma sa avangardama, postmodernom i savremenom umetnošću. Njegova post-benjaminovska kritički orijentisana estetika je u delu *Ljubav na poslednji pogled - Avangarda, estetika i kraj umetnosti,* ponudila aktuelne revizije teorije avangarde, odnose filozofske estetike i vizuelne kulture, kao i raspravu jednog od temeljnih problema savremenosti: raspravu o kraju umetnosti. Njegov esej ”Estetika i globalizacija” će uvesti čitaoca u antagonizme savremenog globalnog sveta.

**Dr Lev Kreft** je dugogodišnji profesaor estetike na Filozofskom fakultetu u Ljubljani koji je svoja istraživanja filozofske i primenjene estetike proširio tokom poslednje decenije na polje filozofije i estetike sporta. Njegovo delo  *Levi horog- Filozofija sporta u devet eseja* je izazovni interdiscplinarni uvid u nastanak i razvoj savremene filozofije sporta i, zatim, izuzetno razmatranje odnosa sporta, umetnosti, kulture prema političkoj teoriji, filozofiji tela i etici. U knjizi je na kritički način ukazano kako se savremene filozofske teorije primenjuju na tradicionalna društva, kulture modernizma i avangarde, te društva globalizacije.

**Dr Aldo Milohnić** je jedan od vodećih teoretičara izvođačkih umetnosti, teatrologa i sociologa kulture. Njegovi tekstovi ”Performativ ili kako delovati rečima u teatru”, ”Postdramski teatar i političnost strategija prikazivanja” i ”Artivizam” su imali znatan uticaj na dešavanja u aktuelnim izvođačkim umetnostima na prostorima nekadašnje Jugoslavije, a sada se pojavljuju po prvi put u knjizi „Teorije savremenog teatra i performansa“ na srpskom jeziku. Milohnić je na analitičan i kritički način razradio složene odnose izvođačkih umetnosti, performans umetnosti i savremenog teatra sa vizuelnim umetnostima.